钦定古今图书集成/明伦汇编/闺媛典/第012卷 > 《寄别陈氏妹》黄庭坚
## 钦定古今图书集成/明伦汇编/闺媛典/第012卷 > 《寄别陈氏妹》黄庭坚

西风吹天云，顷刻异秦越。叔子从天来，忽与同姓别。
饯行在半途，一食三四噎。遥遥马嘶断，芳草迷车辙。
引襟满眼泪，回首寸心折。母氏孝且慈，爱养数毛发。
诸儿恩至均，如指孰可龁。汝今始归人，绵绵比瓜瓞。
中畦不灌溉，芳意还销歇。黄鸟止丘隅，南山采薇蕨。
择妇既甚明，寡取乃为悦。我开《贤女传》，须已为汝说。
在宋有伯姬，洁身若冰雪。下堂失傅母，上堂就焚爇。
吾尝嘉愿康，有妇皆明哲。戮力事耦耕，甘贫至同穴。
彼于视三公，其犹吹一吷。雍容二南间，此妇真豪杰。
逢时秉钧轴，邂逅把旄钺。富贵多祸忧，朋党相媒孽。
等之壳中游，巧者未知拙。勿以贫贱故，事人不尽节。
母仪尊圣善，妇道尚曲折。葛生晚萋“萋，𫄨绤代裘褐。
女工既有馀，枕簟清烦暍。谁言淮蔡远，曾不以日月。
跂予升堂丘，伫望飞鸟灭。善怀诗所歌，行人勿惜别。
皇皇太史笔，期汝书英烈。”